alexandrainst/scandi-wiki huggingface dataset:
Nutella

Nutella er smurálegg úr heslihnetum framleitt af ítalska matvörufyrirtækinu Ferrero. Nutella kom fyrst á markaðinn árið 1963 og var byggt á öðru súkkulaðiáleggi sem fyrirtækið setti á markað árið 1944. Nutella samanstendur af sykri, jurtaolíu, ristuðum heslihnetum, kakódufti, mjólkurdufti, bindiefni og vanillu. Nutella er mjög vinsælt í Evrópu en töluvert minna í Norður-Ameríka. Í dag fæst það í yfir 75 löndum.

Nutella er oft smurt á ristað brauð sem morgunverður eða borið fram með pönnukökum. Í sumum löndum eru skyndibitastaðir sem selja aðeins mat byggðan á Nutella, til dæmis ís og pítsu með Nutella.

Tengt efni 
 Hnetusmjör

Heimildir 

Ítalskur matur
Angel M. Wainwright

Angel M. Wainright er bandarísk leikkona sem er þekktust fyrir hlutverk sín í The Unit og General Hospital.

Einkalíf 
Wainright fæddist í Bandaríkjunum.

Ferill

Sjónvarp 
Fyrsta sjónvarpshlutverk Wainright var árið 1994 í Homicide: Life on the Street og hefur hún síðan þá komið fram sem gestaleikari í þáttum á borð við The Wire og Strong Medicine. Árið 2007 þá var henni boðið hlutverk í General Hospital sem Regina Thompson, sem hún lék til ársins 2008. Wainright var með stórt gestahlutverk í The Unit sem Betsy Blane, sem hún lék frá 2006-2009.

Kvikmyndir og sjónvarp

Tilvísanir

Heimildir

Tenglar 
 
 Angel M. Wainright á TVGuide síðunni
 Angel M. Wainright á TV.com síðunni 

Wainwright, Angel M.
Nicole Steinwedell

Nicole Steinwedell er bandarísk leikkona sem er þekktust fyrir hlutverk sitt í The Unit.

Einkalíf 
Steinwedell fæddist í Pensecola, Flórída en ólst upp í San Diego, Kaliforníu. Stundaði nám í sögu og leikhúsi við Northwestern-háskólann í Evanston, Illinois.

Ferill

Sjónvarp 
Fyrsta sjónvarpshlutverk Steinwedell var árið 2003 í Dawson´s Creek. Hefur hún síðan þá komið fram sem gestaleikari í þáttum á borð við Modern Men, White Collar og Two and a Half Men. Árið 2008 þá var henni boðið hlutverk í The Unit sem Bridget Sullivan, sem hún lék til ársins 2009.

Kvikmyndir 
Fyrsta kvikmyndahlutverk Steinwedell var árið 2006 í Escape og hefur hún síðan þá komið fram í kvikmyndum á borð við He´s Just Not That Into You, Paris Connections og A Single Man.

Kvikmyndir og sjónvarp

Tilvísanir

Heimildir 
 
 
 Ævisaga Nicole Steinwedell

Tenglar 
 
 Ævisaga Nicole Steinwedell 

Steinwedell, Nicole
Vatnsdeig

Vatnsdeig er létt deig sem notað er í ýmsar kökur og bollur, oftast sætar. Deigið inniheldur yfirleitt aðeins smjör, vatn, hveiti og egg og stundum örlítið af salti og/eða sykri. Engin lyftiefni eru í deiginu þótt það sem er bakað úr því lyfti sér yfirleitt mjög vel. Lyftingin verður vegna þess að þegar deigið, sem hefur hátt vökvainnihald, er sett í heitan ofn myndast gufa inni í því sem þenur það út svo að það lyftist. 

Á Íslandi er deigið oftast notað í vatnsdeigsbollur sem einkum eru bakaðar á bolludaginn en það er einnig notað í ýmsar klassískar franskar kökur og smákökur eins og croquembouches og éclairs, svo og í ósætar bollur eins og gougères, sem stundum eru fylltar með ostakremi eða öðru ósætu áleggi en einnig borðaðar einar sér, til dæmis með víni. Sætar vatnsdeigsbollur eru alltaf fylltar, til dæmis með sultu og þeyttum rjóma eða einhverju kremi eða ís. Oft eru þær einnig þaktar með súkkulaði eða glassúr.

Algengast er að baka vatnsdeigsbollur og annað sem gert er úr vatnsdeigi í ofni en einnig má djúpsteikja það, til dæmis churros, sem eru vatnsdeigslengjur sem sprautað er úr kökusprautu með stjörnustút og síðan steiktar í olíu og bornar fram með heitum súkkulaðidrykk eða kaffi.

Sagt er að ítalskur bakari að nafni Panterelli, búsettur í París, hafi fundið upp vatnsdeigsbakstur árið 1540. Svo mikið er víst að kökur og bollur úr vatnsdeigi hafa löngum verið vinsælar í Frakklandi og þar urðu til ýmsar klassískar vatnsdeigskökur.

Tengt efni 
 Bolludagur

Heimildir 
 
 

Kökur
Grandaskóli

Grandaskóli er grunnskóli í vesturbæ Reykjavíkur við Keilugranda. Skólinn var opnaður haustið 1986. 

Íslenskir barnaskólar

Vesturbær Reykjavíkur
Tembó Tabú

Tembó Tabú (franska: Tembo Tabou) er 24. bókin í bókaflokknum um Sval og Val. Höfundur og teiknari hennar var listamaðurinn Franquin í samvinnu við Jean Roba og Greg sem einnig er skráður fyrir handritinu.

Hún kom út á frummálinu árið 1974, en gefin út á íslensku 1978 og er þriðja í röðinni í íslenska bókaflokknum.

Söguþráður 
Svalur og Valur eru á ferð um myrkviði Afríku til fundar við bandaríska rithöfundinn Gurgling Thirstywell, þegar þeir sjá sér til mikillar undrunar rauða fíla. Fílarnir hafa traðkað niður búðir rithöfundarins, sem sjálfur er á bak og burt. Í ljós kemur að fílarnir hafa verið málaðir, líklega til að flæma burt ferðamenn.

Félagarnir komast í kynni við vinalega en einfalda svarta skógardverga. Þrjótar, þeir hinir sömu og máluðu fílana rauðar, þvinga þjóðflokkinn til að leita að gulli fyrir sig. Svalur og Valur sannfæra skógardvergana um að veita þeim mótspyrnu. Þrjótarnir fanga þá félagana og gormdýrið og hyggjast nota þá sem fóður fyrir kjötætuplöntur sem þeir rækta til að hræða dvergana til hlýðni. Vinirnir sleppa og finna Thirstywell sem hafði verið haldið föngnum. Skógardvergarnir grípa til vopna og skúrkarnir eru yfirbugaðir.

Fróðleiksmolar 
 Franquin skrifaði söguna árið 1959 á milli Sjávarborgarinnar og Neyðarkalls frá Bretzelborg. Sagan birtist hins vegar ekki upphaflega í tímaritinu Sval, heldur í dagblaðinu Le Parisien libéré (síðar Le Parisien). Árið 1968 var hún prentuð í tímaritinu Sval og kom loks út á bók árið 1974, en þá höfðu þegar komið úr fjórar bækur eftir Jean-Claude Fournier um ævintýri félaganna. Hún er því stundum ranglega talin síðasta Svals og Vals-saga Franquins.
 Franskri útgáfu bókarinnar fylgir stutt saga um viðureign Gorms við óprúttinn veiðimann.
 Sænskur útgefandi bókaflokksins hætti við að gefa út Tembó Tabú af ótta við að myndirnar af skógardvergunum væru taldar einkennast af kynþáttafordómum.

Íslensk útgáfa 
Tembó Tabú var gefin út af Iðunni árið 1978 í íslenskri þýðingu Jóns Gunnarssonar. Þetta var þriðja íslenska Svals og Valsbókin.

Myndasögur
Síldarmannagarðar

Síldarmannagarðar voru garðar í Grafarvogi sem hlaðnir voru út í voginn. Milli þeirra var þröngt op og hlið. Þegar síldargöngur voru gekk síldin  inn fyrir garðana á flóði og var þá opinu lokað með hliði og síldin hirt.

Heimild 
 Jón Þ. Þór, Saga Sjávarútvegs á Íslandi 1. bindi. Akureyri: Bókaútgáfan Hólar, 2002 

Grafarvogur
Borgarbókasafn Reykjavíkur

Borgarbókasafn Reykjavíkur er almenningsbókasafn Reykvíkinga. Safnið var stofnað árið 1919 en hóf starfsemi 1923. Í safninu eru um 500.000 bækur og tímarit auk geisladiska, myndbanda og margmiðlunarefnis. Aðalsafnið er í Grófarhúsinu í Tryggvagötu en þar eru einnig til húsa Borgarskjalasafn Reykjavíkur og Ljósmyndasafn Reykjavíkur.

Útlánsstaðir safnsins eru sex en auk þess rekur safnið bókabíl sem ferðast um hverfi Reykjavíkur og sögubíl sem heimsækir leikskóla. Safnið rekur vefinn bókmenntir.is
Útlánsstaðir eru þessir:
 Borgarbókasafnið - Menningarhús Grófinni, Tryggvagötu 15
 Borgarbókasafnið - Menningarhús Árbæ, Hraunbæ 119
 Borgarbókasafnið - Menningarhús Spönginn, Spönginni 41
 Borgarbókasafnið - Menningarhús Gerðubergi, Gerðubergi 3-5
 Borgarbókasafnið - Menningarhús Kringlunni, Kringlunni við Listabraut
 Borgarbókasafnið - Menningarhús Sólheimum, Sólheimum 27

Heimild 
 Vefsíða Borgarbókasafnsins borgarbokasafn.is

Söfn í Reykjavík

Íslensk bókasöfn
Jakobínar

Jakobínar voru frönsk róttæk stjórnmálahreyfing sem leiddi frönsku byltinguna og var einráð í Frakklandi 1793-94. Meðal leiðtoga jakobína voru Jean-Paul Marat, Georges-Jacques Danton , Camille Desmoulins  og Maximilien Robespierre.

Heimild 

Franska byltingin
Gírondínar

Gírondínar voru hópur franskra byltingarmanna sem tóku þátt í frönsku byltingunni og byltingarstjórninni og tóku þátt í lögjafarþingi. Gírondínar voru nefndir eftir héraðinu Gironde í Frakklandi. Þeir  hittust í fundarsal hjá Madame Roland en einn fremsti leiðtogi þeirra  var Jacques Pierre Brissot og eru gírondínar oft kenndir við hann og kallaðir brissotínar. Í byltingarstjórninni misstu þeir völdin til Fjallbúa. Árið 1793 voru margir foringjar þeirra teknir af lífi.

Heimild 
 

Franska byltingin
Kvennagangan til Versala

Kvennagangan til Versala eða Brauðgangan er einn af fyrstu atburðum frönsku byltingarinnar. Gangan hófst meðal kvenna á mörkuðum Parísar en að morgni 5. október 1789 lá við uppþotum í borginni vegna hækkandi verðlags og skorts á nauðsynjum eins og brauði.

Heimild 
 

Franska byltingin
Mótmæli í Frakklandi
Seðlabanki

Seðlabanki er banki sem stjórnar gjaldmiðli og peningamálastefnu ríkis eða hóps ríkja sem eru í myntbandalagi. Seðlabankar sjá líka um bankakerfi ríkisins og hafa einkarétt á að prenta peningaseðla. Sem dæmi má nefna Seðlabanka Íslands og Seðlabanka Evrópu, sá síðarnefndi sér um peningamálastefnu evrusvæðisins.

Seðlabanki stjórnar peningamálastefnu með því að breyta stýrivöxtum eða gegna hlutverki lánveitanda til þrautavara, það er að segja seðlabankinn veitir banka lán á meðan kreppa stendur eða ef bankinn er að verða gjaldþrota. Sumir seðalbankar hafa líka efirlitsvöld til að koma í veg fyrir að bankar og aðrar fjármálastofnanir hagi sér á kærulausan eða kolrangan hátt. Í flestum þróuðum löndum vinna seðlabankar utan við stjórnmál.

Seðlabanki Svíþjóðar er elsti seðlabankinn í heimi en hann var stofnaður árið 1668. Annar elsti er Englandsbanki sem stofnaður var árið 1694.

Seðlabankar
Bankar
Tracktor Bowling

Tracktor Bowling er rússnesk þungarokkhljómsveit stofnuð í Moskvu árið 1996.

Meðlimir hennar eru Lusine Gevorkyan (söngkona), Alexander Kondratiev (gítarleikari og söngvari), Andrei Ponasutkin (bassagítar), Vitaly Demidenko (bassagítar) og Alexei Nasarchuk (trommur).

Fyrsta plata hennar, Naprolom, kom út 2002. Þessi hljómsveit er ein frægasta þungarokkhljómsveit Rússlands.

Útgefið efni 
 Naprolom [Напролом] (2002)
 Cherta [Черта] (2005)
 Shagi po steklu [Шаги по стеклу] (2006)
 Tracktor Bowling (2010)

Tenglar 
 Heimasíða

Rússneskar rokkhljómsveitir
Lúsíne Gevorkjan

Lusine Gevorkyan (f. 21. febrúar 1983, rússneska: Лусинэ Геворкян, armenska: Լուսինե Գեւորգյան) er söngkona Tracktor Bowling og Louna.

Gevorkyan, Lusine
Paricutín

Paricutín er eldfjall í Mexíkó.

Eldfjöll í Mexíkó
Peningaseðill

Peningaseðill er greiðslumáti. Seðlar eru, ásamt myntum, taldir reiðufé. Þetta þýðir að þeir geta meðal annars verið notaðir við kaup og sölu án þess að vera innleystir fyrst og að þeir eru ópersónulegir.

Upprunalega réðst gildi peninga af efninu sem þeir voru gerðir úr, fyrst og fremst gulli eða silfri, og svo magninu af því. Vegna þess að bæði var óþægilegt og óöruggt að fara með eðalmálm alls staðar og vegna þess að stundum var skortur á eðalmálmi til myntsláttar voru ábyrgðarbréf notuð í stað mynta, sem var oftast loforð fyrir hönd skuldarans að útborga ákveðið magn af eðalmálmi sem geymdur var á ákveðnum stað.

Elstu þekktu peningaseðlarnir voru gefnir út í Kína á 7. öld. Fyrir þetta voru ábyrgðarbréf líka notuð, en þessi voru persónuleg en það ekki var alltaf hægt að nota þau sem beinan greiðlsumáta. Síðar urðu peningaseðlar ópersónulegir þannig að þeir gætu notast sem greiðslumáti á ákveðnu svæði eða hjá ákveðnum banka.

Bæði einkabankar og opinberir bankar geta gefið út peningaseðla samkvæmt ákveðnum reglum. Samt sem áður eru peningaseðlar oftast gefnir út af seðlabönkum eins og Seðlabanka Íslands og Englandsbanka en seðlarnir sjálfir gilda hjá öllum bönkum og fyrirtækjum í landinu. Stundum eru peningaseðlar ekki prentaðir í landinu þar sem þeir eru notaðir, til dæmis eru íslenskir peningaseðlar prentaðir á Bretlandi.

Á flestum peningaseðlum eru ýmsir öryggisþættir eins og vatnsmerki og útfjólublátt blek, sem ætlaðir eru að forðast fölsun.

Tengt efni 
 Mynt
 Íslensk króna
 Íslenskir peningaseðlar

Tilvísanir

Heimildir 
 

Peningar
Gjaldmiðlar
Greiðslumátar
Greiðslumáti

Greiðslumáti eða greiðsluaðferð á við þá aðferð sem notuð er til að millifæra ákveðna upphæð peninga frá einum aðila til annars. Helstu greiðslumátar í dag eru reiðufé, það er að segja peningaseðlar og myntir, og greiðslukort, annaðhvort debet- eða kreditkort. Í sumum löndum eru ávísanir enn þá víða í notkun, sem dæmi má nefna Bandaríkjum og Frakklandi. 

Önnur dæmi um greiðslumáta eru verðbréf, skuldabréf, framleiðsluaðferðir (t.d. framleiðsuvélar, verksmiðjur, skip), fasteignir (byggingar og lóðir), hráefni, eðalsteinar eins og demantar og eðalmálmar eins og gull og silfur.

Tengt efni 
 Gjaldmiðill
 Peningaseðill
 Mynt

Fjármál
Mílanó meistaramót FSÍ 2011

Mílanó meistaramót í áhaldafimleikum var haldið 26.mars 2011 af Glímufélaginu Ármann í laugarbóli laugardal.  Keppt var til verðlauna í fjölþraut og á einstökum áhöldum í frjálsum æfingum.

Úrslit

Kvennaflokkur 16 ára og eldri

Unglingaflokkur 13-15 ára

Stúlknaflokkur 12 ára og yngri

Karlaflokkur 19 ára og eldri

Unglingaflokkur kk 15-18 ára

Drengjaflokkur 12-14 ára

Tilvísanir

Fimleikar
Ræningjaflöt

Ræningjaflöt er í botni Lyngfellisdals. þar segja sumir að sjóræningjarnir í Tyrkjaráninu 16. júní 1627, hafi þurrkað vopn sín og klæði, áður en haldið var til byggða. Flötin var mikið notuð til knattspyrnu- og handknattleiksæfinga á síðustu öld, áður en hinir eiginlegu grasvellir komu til sögunnar.

Tenglar 
 Heimaslóð

Vestmannaeyjar
Lyngfellisdalur

Lyngfellisdalur er dalur í sunnanverðu Sæfjalli rétt norður af Kervíkurfjalli á Heimaey í Vestmannaeyjum. Dalurinn liggur hátt ofan sjávarmáls.

Tenglar 
 Heimaslóð

Vestmannaeyjar
Barbarístríðin

Barbarístríðin svokölluðu voru stríðsátök á milli Bandaríkjanna og sjóræningja í Barbaríinu í Norður-Afríku snemma á 19. öld. Á þeim tíma skiptist Barbaríið í Trípólí (Líbýu) og Alsír, sem voru í raun sjálfstæð furstadæmi þótt þau tilheyrðu Ottómanaveldinu að nafninu til, og  soldánsdæmið Marokkó.
Ástæðan fyrir stríðsátökunum var að sjóræningjarnir vildu að kaupskipin borguðu þeim skatt þegar þau sigldu um Miðjarðarhafið. Ef þau greiddu ekki skattinn réðust sjóræningjarnir á skipin og tóku vörur í staðinn og oft tóku þeir áhöfnina til fanga fyrir lausnargjald. Bandaríski sjóherinn réðust á víggirtar borgir sjóræningjanna og heimtuðu að reglur þeirra um greiðslur yrðu dregnar til baka.

Saga 
Barbarísjóræningjar höfðu um langt skeið, allt síðan snemma á 17. öld, ráðist á bresk og önnur evrópsk kaupskip á siglingu meðfram austurströnd Afríku. Þeir tóku fjölda manns til fanga og þurftu fjölskyldur þeirra og söfnuðir iðulega að efna til samskota til að greiða lausnargjald þeirra. Furstadæmin í Barbaríinu kröfðu kaupskip um eins konar verndargjald til að tryggja að ekki yrði ráðist yrði á þau. 

Sjóræningjar réðust á bandarísk skip á meðan frelsisstríð Bandaríkjanna stóð yfir en þann 20. desember 1777, tilkynnti marokkóski soldáninn Mohammed 3. að bandarísk kaupskip yrðu undir vernd soldánsins og gætu því notið þess að sigla óáreitt um Miðjarðarhafið og meðfram ströndinni. Þessi marokkósk-bandaríski vináttusamningur er elsta milliríkjasamkomulag Bandaríkjanna sem enn er órofið. Öðru máli gegndi um sjóræningja frá Alsír og Trípóli, þeir hertóku bandarísk skip og fór svo að Bandaríkjamenn neyddust til að gera samkomulag í mars 1785 um greiðslu hárrar upphæðar í verndargjald og lausnargjald fyrir bandaríska fanga sem teknir höfðu verið.

Þegar Thomas Jefferson varð forseti Bandaríkjanna 1801 krafðist pasjann í Trípólí þess að nýja stjórnin greiddi 225 þúsund dollara í verndargjald. Jefferson neitaði og pasjann sagði Bandaríkjunum stríð á hendur 10. maí 1801. Jefferson sendi herskip til Miðjarðarhafsins og setti hafnbann á Trípólí. Til átaka kom á sjó nokkrum sinnum og í apríl 1805 lögðu fáeinir bandarískir landgönguliðar ásamt 500 egypskum málaliðum bæinn Darna í Líbíu undir sig. Það var í fyrsta sinn sem hermenn reistu bandarískan fána á erlendri grund. Til þess atburðar má rekja það að í baráttusöng bandaríska landgönguliðsins er sungið um strendur Trípólí. Fljótlega eftir það var samið um frið og greiddu Bandaríkjamenn fjárupphæð fyrir nokkra landa sína sem voru í haldi Trípólímanna.

Nokkrum árum síðar fóru Barbarísjóræningjar aftur að láta á sér kræla og ræna bandarísk kaupskip en það var ekki fyrr en 1815 sem Bandaríkjamenn sendu herskip á vettvang og hófst þá seinna Barbarístríðið. Það stóð stutt; bandarísku skipin gersigruðu flota Barbarísins og skrifað var undir vopnahléssamning 3. júlí 1815.

Heimildir 
 
 

Saga Bandaríkjanna
Saga Norður-Afríku
Stríð á 19. öld
Tyrkjaránið
Þorbjörg Ágústsdóttir

Þorbjörg Ágústsdóttir (f. 14. mars 1981) er íslensk skylmingakona og jarðeðlisfræðingur sem keppir fyrir Skylmingafélag Reykjavíkur. Þorbjörg keppir í skylmingum með höggsverði og hefur sjö sinnum orðið Norðurlandameistari kvenna í þeirri grein. Hún er einnig margfaldur Íslandsmeistari í íþrótt sinni og hefur náð góðum árangri á mörgum sterkum skylmingamótum víða um heim.

Heimildir 
 
 

Íslenskir skylmingamenn
Skylmingar
Íslenskar konur
Chichester

Chichester er borg í Vestur-Sussex í Suðaustur-Englandi. Í borginni búa um 27.000 manns (2011) og þar er dómkirkja. Borgin var stofnuð á tímum Rómverja og á sér því langa sögu. Hún varð mikilvæg síðar þegar Engilsaxar höfðu stjórn yfir landinu. Dómkirkjan var byggð á 12. öld og í borginni eru nokkrar elstu kirkjur og byggingar í Stóra-Bretlandi.

Borgir á Bretlandi
Borgir á Englandi
James D. Watson

James D. Watson (fæddur 6. apríl 1928) er bandarískur sameindalíffræðingur, erfðafræðingur og dýrafræðingur. Hann er frægastur fyrir að hafa uppgötvað byggingu DNA-sameindarinnar árið 1953 ásamt Francis Crick og Rosalind Franklin. Watson, Crick og Maurice Wilkins hlutu Nóbelsverðlaunin árið 1962 „fyrir uppgötvanir þeirra varðandi sameindagerð kjarnsýra og merkingu þeirra í millifærslu upplýsinga í lifandi efnum“. Eftir rannsóknir við Háskólann í Chicago og Háskólann í Indiana vann hann í Cavendish-rannsóknarstofunni við Cambridge-háskóla. Þar kynntist hann Francis Crick samstarfsmanninum sínum.

Árið 1956 varð hann rannsóknarmaður í líffræðideildinni við Harvard-háskóla en þar vann hann til 1976 í rannsóknum á sameindalíffræði. Frá 1988 til 1992 vann Watson í samstarfi við National Institutes of Health og tók þátt í stofnun Human Genome Project. Watson hefur skrifað margar vísindabækur, þar á meðal The Molecular Biology of the Gene (1965) og vinsælu bókina The Double Helix (1968) um uppgötvun byggingu DNA.

Frá árinu 1968 var hann stjóri rannsóknarstofnunar Cold Spring Harbor Laboratory (CSHL) í Long Island í New York-fylki þar sem hann jók fjármögnun hennar og rannsóknir. Þar einbeitti hann sér að rannsóknum á krabbameini. Árið 1994 varð hann formaður stofnunarinnar og gerði það í tíu ár. Hann varð síðar heiðursrektor hjá stofnuninni en sagði af sér árið 2007 vegna umdeilds viðtals.

Heimildir 
 

Watson, James
Watson, James
Nóbelsverðlaunahafar í lífeðlis- og læknisfræði
Stephen Harper

Stephen Joseph Harper (f. 30. apríl 1959) er kanadískur stjórnmálamaður, fyrrverandi forsætisráðherra og formaður Íhaldsflokksins. Hann varð forsætisráðherra eftir að flokkur hans myndaði minnihlutastjórn eftir þingkosningarnar 2006.

Harper fæddist í Toronto og er elstur þriggja systkina. Hann skráði sig í háskólanám við Háskólann í Torronto en hætti eftir tvo mánuði. Síðar flutti hann til borgarinnar Edmonton í fylkinu Alberta og hélt háskólanámi sínu áfram við Háskólann í Calgary þar sem hann lauk BA-gráðu í hagfræði og útskrifaðist 1993 með mastersgráðu í sömu grein.

Hann bauð sig fyrst fram til þingsetu á kanadíska þinginu í þingkosningunum 1988 þegar hann bauð sig fram í kjördæminu Vestur Calgary en náði ekki kjöri. Hann komst fyrst á þing 1993.

Tilvísanir 

Forsætisráðherrar Kanada
Íslenska sauðkindin

Íslenska sauðkindin er sauðfé af stuttrófukyni með norrænum uppruna. Víkingar fluttu með sér meðal annars skandinavískt sauðfé þegar þeir settust að á Íslandi fyrir meira en 1000 árum síðan. Íslenska sauðkindin hefur stutta fætur miðað við önnur sauðkyn og er laus við ull á fótum og andliti. 

Stofninn náði hámarki 1978 og nú eru rúmlega 480.000 kindur á Íslandi. Á 19. öld vaknaði áhugi á ræktun og kynbótum á Íslandi. Það leiddi til sjúkdóma sem íslensku kindurnar eru afar næmar fyrir. Í dag er innflutningur á sauðfé til landsins bannaður vegna sóttvarna. Erfðafræðilega er nútímasauðfé á Íslandi það sama og það var í upphafi byggðar.

Sjá einnig 
Sauðburður

Heimildir 

Sauðfé
Ísland
Light Years

Light Years er sjöunda breiðskífa áströlsku söngkonunnar Kylie Minogue. Hún var gefin út þann 25. september 2000 af Parlophone. Breiðskífan náði fyrsta sæti í Ástralíu og var staðfest fjórföld platína. Hún náði áttunda sæti í Nýja Sjálandi og öðru sæti í Bretlandi.

Lagalisti

Tenglar 
 Opinber vefsíða Kylie Minogue

Hljómplötur Kylie Minogue
Ástralskar hljómplötur
Hljómplötur gefnar út árið 2000
Noemi

Veronica Scopelliti (fædd 25. janúar 1982 í Róm), þekktust sem Noemi, er ítölsk söngkona.

Útgefið efni

Breiðskífur 
 2009 - Sulla mia pelle (2 platína fyrir - 140.000 eintök)
 2011 - RossoNoemi (gull fyrir - 50.000 eintök)

Stuttskífur 
 2009 - Noemi (gull fyrir - 50.000 eintök)

Smáskífur 

 2009 - Briciole (gull fyrir - 15.000 eintök)
 2009 - L'amore si odia (Noemi og Fiorella Mannoia) (2 platína fyrir - 60.000 eintök)
 2010 - Per tutta la vita (platína fyrir - 30.000 eintök)
 2010 - Vertigini
 2011 - Vuoto a perdere (platína fyrir - 30.000 eintök)
 2011 - Odio tutti i cantanti
 2011 - Poi inventi il modo
 2012 - Sono solo parole (platína fyrir - 30.000 eintök)

Sanremo-tónlistarhátíðinni 
 2010 - Per tutta la vita: Fjórða (4)
 2012 - Sono solo parole: Þriðja (3)

Tenglar 

 noemiofficial.it
 arcadinoemi.it 

Ítalir
GAIS

GAIS er sænskt knattspyrnufélag frá Gautaborg. Félagið er gjarnan kallað „Makrillarna“ sem þýðir Makrílarnir á íslensku og vísar það búnínga félagsins, sem þykja minna á liti fisksins sem líka er með grænar og svartar rendur.

Tenglar 

Sænsk knattspyrnufélög
Íþróttalið frá Gautaborg
Smithsonian-dýragarðurinn

Smithsonian-dýragarðurinn (eða Smithson-dýragarðurinn) er dýragarður í Washington í Bandaríkjunum. Dýragarðurinn tilheyrir Smithsonian-stofnuninni.

Dýragarðar
Tierpark Hagenbeck

Tierpark Hagenbeck (eða Dýragarður Hagenbecks) er dýragarður í Hamborg í Þýskalandi, frá upphafi 20. aldar.

Tenglar 
 „Dýragarður Hagenbecks“; grein í Vísi 1920

Dýragarðar
Fáni Rússlands

Fáni Rússlands er þjóðfáni Rússlands, hans er fyrst getið 1688 á skipaflota Rússa en varð opinber fáni 1896 við krýningu Nikulásar annars.

Rússland
Rússland
Ræningjatangi

Ræningjatangi  er tangi á Heimaey í  Vestmannaeyjum. Tanginn er nefndur eftir sjóræningjum sem komu til eyjanna í Tyrkjaráninu 1627 en talið er að ræningjarnir hafi þar komið á land. Þeir munu ekki hafa siglt inn á höfnina því að þar voru mannaðar fallbyssur á Skansinum.

Ólafur Egilsson segir í Reisubók sinni að íslenskur maður að nafni Þorsteinn, sem verið hafi á enskri duggu sem ræningjarnir hertóku á leið sinni frá Austfjörðum, hafi vísað þeim til landgöngu á Ræningjatanga.

Heimild 
  heimaslóð.is

Tyrkjaránið
Vestmannaeyjar
Búgínska

Búgínska er ástrónesískt tungumál talað af 3 – 4 milljónum á Súlavesí í Indónesíu. Málið er ritað bæði með latínuletri og sérstöku búgínsku stafrófi af indverskum uppruna.

Ástrónesísk tungumál
Tungumál í Indónesíu
Búrjatíska

Búrjatíska er mongólskt tungumál sem er talað af um 350.000 manns í Búrjat í Suður-Síberíu, austur, suður og vestur af Bajkalvatni. Það er ritað með kýrillísku stafrófi.

Mongólsk tungumál
Síbería
Estella Svíaprinsessa

Estella, fullu nafni Estelle Silvia Ewa Mary, (f. 23. febrúar 2012 á Karólínska sjúkrahúsinu í Solna í Svíþjóð) er sænsk erfðaprinsessa og hertogaynja af Austur-Gautlandi. Hún er dóttir Viktoríu krónprinsessu og Daníels prins. Estella er fyrsta barn þeirra og er önnur í erfðaröðinni að sænsku krúnunni, á eftir móður sinni. Estella á einn yngri bróður Óskar.

Sænskar konungsdætur
Bernadotte-ætt